Junatie (Helsinki)

**Junatie** () on Teollisuuskadun ja Itäväylän välinen katuyhteys Helsingissä ja yksi Helsingin pääyhteyksiä. Se alkaa Teollisuuskadun ja Vääksyntien risteyksestä hieman ennen Hämeentien siltaa ja päättyy Kalasataman metroaseman luona Itäväylään. Huomattava osa Junatiestä on siltaa, joka ylittää Sörnäisten rantatien. Katu kuuluu Hermanninmäen ja Kalasataman osa-alueille.

Helsingin metro kulkee pintaratana ja siltana Junatien pohjoispuolella. Kadun länsipäässä sijaitsee vuonna 1892 rakennettu punatiilinen varastorakennus Sörnäisten kruununmakasiini, jonka kupeessa Junatie yhdistyy Lautatarhankatuun. Itäväylältä länteen ajettaessa Lautatarhankatu on ensimmäinen mahdollinen ulostulotie, ja sitä käytetään U-käännöksenä Kalasataman keskukseen. Lännestä itään ajettaessa Junatiestä on ennen siltaosuutta ramppi Pääskylänkadulle ja edelleen Sörnäisten rantatielle. 

Väylämäisellä Junatiellä on olennainen osuus Helsingin poikittaisliikenteessä, ja se on osa kantakaupungin autoliikenteen pääverkkoa. Vuorokaudessa sitä käyttää kokonaisuudessaan noin 33&nbsp;000 ajoneuvoa ja siltaosuutta noin 24&nbsp;000. Joukkoliikenteessä sitä käyttävät runkolinja 500 ja runkolinja 510. Kadun ympärillä oleva liittymäalue on kantakaupungin merkittävimpiä solmupisteitä. Ympäristö on liikenteellisesti ramppeineen ja tasoineen monimutkainen, eikä sen sanota muodostavan viihtyisää kaupunkitilaa. Junatiellä on kaupunkialueita erottava vaikutus, ja sen on sanottu saavan etäisyydet vaikuttamaan todellista pidemmiltä. 

## Historia
Nimi Junatie viittaa Sörnäisten satamarataan, jonka alkuperäinen reitti kulki Pasilan ratapihalta Teollisuuskadun eteläreunaa ja nykyistä Junatien pengertä pitkin Sörnäisten satamaan. Kruununmakasiinin kohdalla rata oli tasainen, mutta sen jälkeen rata laskeutui alas rinnettä kohti satamaa, nykyiselle Sörnäisten rantatielle. Rinteen jyrkkyyttä vähennettiin suurella ratapenkereellä. Yhteys muutettiin ajotieksi 1960-luvun lopulla sen jälkeen, kun satamarata oli siirretty uudelle reitille Vallilanlaaksoon vuonna 1965. Ratapenger korvattiin nykyisellä sillalla vuonna 1972. Radan vaikutus katualueen yleisilmeessä on edelleen selkeä: historiasta kertovat muun muassa Hämeentien ylikulkusilta, rinnakkaiset kadut ja ratapenkereen korvannut silta.

Alun perin Junatien länsiosa kulki jonkin matkaa Teollisuuskadun vieressä vain kapean vihervyöhykkeen siitä erottamana ja kaareutui etelään päättyen Aleksis Kiven kadulle Harjukadun risteyksessä. Myöhemmin liikennejärjestelyjä muutettiin siten, että Junatie muodostui Teollisuuskadun suoranaiseksi jatkeeksi, ja samalla alkuperäisen Teollisuuskadun itäisin, Hämeentielle johtanut ramppimainen osuus muutettiin Teollisuuskuja-nimiseksi jalankulun ja pyöräilyn väyläksi.


Satamarata nähtynä Itäisen Viertotien (=Hämeentie) sillalta Sörnäisten niemelle päin (nyk. Junatie), vasemmalla Sörnäisten Kruununmakasiini. - N1278 (hkm.HKMS000005-km0000mja7).jpg|Näkymä Hämeentieltä itään 1900-luvun alussa, jolloin Junatien nykyinen linjaus oli rautatieyhteys satamaan.
Liikennettä Sörnäisten rantatien, Junatien ja Itäväylän liittymässä - HKL93 98 - hkm.HKMS000005-km0020ac.jpg|Ruuhkaa Junatien ja Itäväylän liittymässä vuonna 1969. Ajorata kulkee penkereellä, eikä siltaa vielä ole.
Helsinki 1973; Sörnäinen, Junatie (cropped).jpg|Junatie vuonna 1973. 


## Hankkeet

Junatie on väylämäinen ympäristö, joka halutaan muuttaa keskustamaiseksi tilaksi. Jalankulun ja pyöräilyn sekä joukkoliikenteen yhteyksiä halutaan parantaa katuverkon välityskykyä heikentämättä. Yhteys on osa Pasilan ja Kalasataman välistä vilkasta Teollisuuskadun akselia, johon on tarkoitus keskittää liike-elämää ja kaupunkikulttuuria. Akseli on vuoden 2016 yleiskaavassa merkitty keskustatoimintojen alueeksi, johon on esitetty myös täydennysrakentamispotentiaalia. Junatiellä voisi kulkea Teollisuuskadulle jatkuva pikaraitiotie eli Raide-Jokeri 0 ja pyöräliikenteen Itäbaana.

### Suunnittelukilpailu
Junatietä varten järjestettiin suunnittelukilpailu vuonna 2019. Työryhmiin kaivattiin niin liikennesuunnittelijaa, arkkitehtia kuin maisema-arkkitehtiakin. Kilpailun voittaneessa ”Crossroads”-ehdotuksessa Junatien silta puretaan, ja Itäväylä ja Sörnäisten rantatie yhdistetään toisiinsa uudella sillalla. Muu liikenne hoidetaan maantasossa, ja esimerkiksi Suvilahden reunaan jää tilaa täysin uusille kortteleille. Ehdotuksessa Junatie laajennetaan 2+2 -kaistaiseksi. Pikaraitiotie on linjattu nurmiratana Teollisuuskadulta Junatietä pitkin Lautatarhankadulle ja Työpajankadulle, yhdistyen lopulta Kalasatama–Pasila-raitiotiehen Hermannin rantatiellä. Kruununmakasiinista tulee osaa baanaväylää. Ehdotusta on kutsuttu rohkeaksi, sen luomaa aluetta viihtyisäksi ja pyöräreittejä selkeiksi. Ehdotus perustuu tilanteeseen, jossa Hermanninmäen alittava Sörnäistentunneli on rakennettu. Tunnelista tehtiin toteutuspäätös marraskuussa 2021.

## Lähteet

## Aiheesta muualla

* Junatie Helsingin karttapalvelussa
* Junatie ilmakuvassa (2019). Vasemmalla Suvilahden kaasukellot, oikealla puolella metrorata.
* Junatie ilmakuvassa ”Crossroads”-suunnitteluehdotuksessa (jpg)
* Suunnittelukilpailun ”Crossroads”-voittajaehdokas (pdf)